תקיפות ישראל בעיראק (2019)

ערך זה עוסק בסכסוך הצבאי בין ישראל לאיראן (הסכסוך האיראני–ישראלי) כפי שהוא מתבטא בשטחי עיראק. ביולי 2019 החל גל תקיפות נגד בסיסי טילים של משמרות המהפכה האסלאמית ובסיסי מיליציות פרו-איראניות בעיראק. בתקיפות הושמדו טילים בליסטיים איראנים וככל הנראה נפגעו עשרות פעילי משמרות המהפכה האסלאמית ופעילי מיליציות שיעיות. אף שישראל הרשמית שמרה על עמימות, מקורות זרים - בהם העיתון הערבי הלונדוני א-שרק אל-אווסט - ייחסו את רוב התקיפות האוויריות לישראל ודיווחו שחלקן בוצעו באמצעות מטוסי קרב חמקניים מדגם F-35I אדיר. התקיפות נמשכו גם לתוך חודש אוגוסט וספטמבר. ב-19 ביולי הושמדו טילים שהוסלקו במשאיות קירור במחוז צלאח-א-דין שבעיראק. בתקיפה נהרגו עשרות חיילים איראנים ואנשי מיליציות שיעים והושמדו טילים בליסטיים. בלילה שבין 28 ביולי ל-29 ביולי הותקף מחנה אשרף של מיליציית אל-חשד א-שעבי. המחנה נמצא צפונית לבעקובה שבעיראק. גם בתקיפה זו נהרגו אנשי צבא איראניים ואנשי מיליציות שיעים והושמדו טילים בליסטיים שהוצבו במחנה. למרות שאף גורם לא לקח אחריות באופן רשמי, היו שייחסו את ביצוע התקיפות לישראל. בתגובה הראשונית, איראן אמרה שלתקיפה יש מאפיינים ציוניים ואמריקנים. בתגובה ארצות הברית הכחישה מעורבות בתקיפות. מאוחר יותר שינתה איראן את גרסתה ואמרה שההרס הרב בבסיס הצבאי נגרם בעקבות שרפה שגרמה לפיצוצים החזקים והקטלניים. לטענת בכיר בצבא עיראק את התקיפה ביצע כלי טיס בלתי מאויש והוא דיווח על הרוג איראני בודד ושני פצועים. עם זאת, מקורות זרים העריכו שבתקיפה נהרגו עשרות אנשי צבא ופעילי מיליציות פרו-איראניות. לפי דיווח בא-שרק אל-אווסט התקיפות בוצעה על ידי מטוסי F-35 של חיל האוויר הישראלי וכך גם לדברי מקורות דיפלומטיים. ב-31 ביולי פרסם המרכז הירושלמי לענייני ציבור ומדינה כי "מועדון הכתבים הצעירים של רשות השידור של איראן ורשתות חברתיות דיווחו, כי אבו אלפצ'ל סראביאן, מפקד בכח אלקדס במשמרות המהפכה (משה"מ) האיראניים מהעיר כרמאנשה באיראן, נהרג ב-19 יולי "בתקיפה ישראלית אמריקנית" על מחנה של מיליציית "אלחשד אלשעבי" (הגיוס העממי) בעיר אמרלי במחוז צלאח אלדין בעיראק". ב-12 באוגוסט דווח על פיצוצים ופיצוצי משנה רבים במחסן תחמושת של מיליציה פרו-איראנית (סייד א-שוהאדא) סמוך לבגדאד. מאוחר יותר טענו גורמים עיראקים שהפיצוץ נגרם עקב תקלה. עם זאת, חלק טענו שאת התקיפה ביצעו 3 כלי טיס בלתי מאוישים שנצפו באזור. ב-20 באוגוסט דיווחו בעיראק על תקיפה אווירית בבסיס לוגיסטי צפונית לבגדאד. בתקיפה הושמדו 50 טילים מדויקים שהעבירה איראן למיליציה אל-חשד א-שעבי. למרות שחלק מהדיווחים טענו שמקור הפיצוץ בתקלה, גורמים אחרים טענו שאת התקיפה ביצעו מל"טים של ישראל וארצות הברית. ב-25 באוגוסט הותקפה שיירת נשק של מיליציית אל-חשד א-שעבי בגבול איראן-עיראק. גורמים עיראקיים טענו שאת התקיפה ביצעו כלי טיס של ישראל בחסות מטרייה אווירית אמריקנית. בליל 8 בספטמבר הותקפו מחסני נשק איראניים בסמוך למעבר הגבול אלבוכמאל אל-קיים בין עיראק לסוריה. בתקיפה נהרגו 18–21 פעילי משמרות המהפכה האסלאמית ומיליציות פרו-איראניות, והושמדה תחמושת רבה. בעקבות התקיפות ניסה כוח קודס בסוריה לשגר רקטות ארטילריות לעבר ישראל אך הן התפוצצו 2 ק"מ מזרחית לגבול ישראל-סוריה. ב-17 בספטמבר הותקפו מחסני טילים בגבול סוריה-עיראק ו-10 פעילי מיליציות פרו-איראניות נהרגו. ב-4 בדצמבר 2019 דווח על שתי תקיפות של מחסני נשק איראניים בשדה אל-חמדאן בסמוך למעבר הגבול אל-בוכמאל אל-קיים בין עיראק לסוריה. ב-25 בדצמבר 2019 דווח על תקיפה נוספת באותו אזור בה נהרגו 5 פעילי מיליציות פרו-איראניות. ב-29 בדצמבר 2019 תקף חיל האוויר האמריקאי מספר בסיסים של המיליציות אל-חשד א-שעבי וחזבאללה עיראק בעקבות מעורבותן בתקיפות נגד בסיסים אמריקאיים בעיראק. כעבור מספר ימים, ב-3 בינואר 2020, ביצע חיל האוויר האמריקני תקיפת אווירית בנמל התעופה של בגדאד בה חוסלו קאסם סולימאני, מפקד כוח קודס, ואבו מהדי אל-מוהנדס, סגן מפקד אל-חשד א-שעבי. סכסוך ישראל–איראן–חזבאללה בסוריה איראן מודה :מפקד במשה"מ נהרג בתקיפה ישראלית בעיראק, המרכז הירושלמי לענייני ציבור ומדינה, 31 ביולי 2019. Israel said to hit Iranian sites in Iraq, expanding strikes on missile shipments, טיימס אוף ישראל, 30 ביולי 2019. דיווח: טילים איראניים שהוסתרו במשאיות מזון הופצצו בעיראק, באתר ynet, 19 ביולי 2019. Israel Expanding Attacks Against Iranians in Syria and Iraq, ג'רוזלם פוסט, 29 ביולי 2019 אריאל כהנא, נתניהו רמז: ישראל עומדת מאחורי תקיפת בסיס הכוחות האיראניים בעיראק, באתר ישראל היום, 22 ביולי 2019. טל לב רם, ‏דיווחים בסוריה: ישראל תקפה יעד חיזבאללה באזור קוניטרה, באתר מעריב אונליין, 1 באוגוסט 2019. יאסר עוקבי, ‏דיווח: פיצוץ במחסן תחמושת של מיליציה פרו-איראנית בבגדד, באתר מעריב אונליין, 12 באוגוסט 2019. אלון בן דוד, ‏38 שנים אחרי השמדת הכור - הפרסומים טוענים שישראל שבה לפעול בעיראק, באתר מעריב אונליין, 16 באוגוסט 2019. דניאל סלאמה, התקיפה המסתורית בעיראק: שלושה מל"טים לא מזוהים נצפו מעל מחסן הטילים, באתר ynet, 19 באוגוסט 2019. דניאל סיריוטי, דיווח בעיראק: "50 טילים איראניים הושמדו בתקיפת הבסיס צפונית לבגדד", באתר ישראל היום, 20 באוגוסט 2019. טל לב רם, ‏תיעוד לוויין: תוצאות התקיפה בגבול סוריה-עיראק, באתר מעריב אונליין, 9 בספטמבר 2019, דניאל סלאמה, דיווח בסוריה: מטוסים תקפו יעדים של מיליציות פרו-איראניות, באתר ynet, 9 בספטמבר 2019. דניאל סלאמה, דיווח: לפחות עשרה הרוגים בתקיפה בגבול סוריה-עיראק, באתר ynet, 17 בספטמבר 2019 גיא אלסטר, טל שלו‏, דיווח: מחסן נשק איראני הותקף מהאוויר באזור הגבול בין סוריה לעיראק, באתר וואלה, 4 בדצמבר 2019. דניאל סלאמה והסוכנויות, קאסם סולימאני חוסל בתקיפה אווירית בעיראק, באתר ynet, 3 בינואר 2020